  Виталий Пронин Энвиль Касимовлэн «Интервенция #лук» нимо адӟытонэз усьтӥськиз шаерысьтымы Суредаськон искусствоосъя музейын. Э. Касимовлэн ужезОгшоры адямилэн йыраз ноку уз лыкты, дыр, огшоры сугонысь кыӵе ке пуштроссэ утчаны-шедьтыны. Сугон но сугон: мерттӥм - ишким - сиим. Нош художник понна со бакча сиён гинэ ӧвӧл. — Бен, огласянь, сугон - со кыӵе ке ерунда, туж огшоры бакча сиён, пиосмуртъёслы куртчон… Но со огшорылыкысь бычыра выль улон. Сугон - со кужым но зэмлык. Со ноку уг пӧя, бӧрдытэмез потэ ке - бӧрдытэ. Сугон шоры учкыса, сое киям возьыса, мон ваньмызлы валэктон шедьтӥсько, - шуэ автор. Одӥгаз суредаз солэн сугонэз, измем му пыр потыса, вожектэ, мукетаз - чорыг сьӧмен яке зарниен шобырске… Сугон гинэ тупа, пе, лопатаен - сое Э. Касимов пырак вуж сыномем лопата вылэ суредам. Озьы со куре учкисез та огшоры бакча сиён шоры мургес учкыны. «Лук» (сугон) но «look» (англи кылысь - адӟыны) кылъёсын шудыса, художник вераны турттэ образэзлэн пуштросэз но вылтусыз сярысь. Бен, сугон куддыръя бӧрдытэ, но сотэк сиён зумыт уг луы, нош вылтусыз макем тунсыко - олокӧня полэс зарнивуам шубаен… Нош малы сугон «интервент» луиз - ялан ужась экспозиция пӧлы кужмысь мертчиськиз? — Таиз ини юромо озьы малпамын, - шуэ музейлэн кивалтӥсез Вера Вахрушева. - Сыӵе амалэз ужазы кутылӥзы дадаистъёс но концептуалистъёс, озьы художникъёс тыршизы азгынмись арт-средаез сайкатыны, зуркатыны, тыршизы асьсэ ужъёссылы выль пуштрос пыӵатыны, соосты выль, тодмотэм паласен усьтыны. Сяме пыӵам (традиционной) но туала искусство туж висъясько, но соос куспазы огкыл шедьтыны кулэ, ялан споръяськыса медаз улэ. Али дуннеын сыӵе тенденция - одӥгез экспозиция пыриське мукетыз вискы но, пӧрме чылкак мукетыз - куинетӥез. Нош Москваысь тодмо художник Владимир Дубосарский таӵе адӟытонэз квестэн (шудонэн) лыдъя: — Мыным туж кельше, суредась учкисьёсын ватскемен шудэ шуыса, учке ай, татысь уг луы соку ик 39 ужез шедьтыны, соосты утчатэк соку ик уд адӟы. Куд-огез воксё но обросъёс вискы ватскемын. Энвиль Касимовлэн суредъёсыз, огласянь, йыр-тӥянъёс кадь, мукет ласянь, соос туж лач-лач, книгаын выллем сериен дасямын - со юрттэ авторлэсь малпанзэ валаны. Выставка ужалоз 10-тӥ мартозь. Зинаида КИРИЛЛОВА  